
Narva Tööstuspargi territooriumi 
detailplaneeringu kehtestamine
1. Asjaolud ja menetluse käik
Detailplaneeringu algatamise ettepaneku esitas SA Ida-Virumaa Tööstusalade Arendus ning planeering algatati Narva Linnavolikogu 26.01.2012  otsusega nr 7. 

Tööstuspargi territooriumil on kehtiv Kadastiku tn 23 ja Kadastiku tn 39 maa-alade detailplaneering (21.12.2010 otsus nr 197), mille järgi on moodustatud uute kruntide piirid ja määratud maakasutuste sihtotstarbed. Ehitusprojektide koostamisel selgus, et Kadastiku tn 23 ja Kadastiku tn 39 maa-alade detailplaneeringu lahendus ei ole piisav tööstuspargi rajamiseks.

Planeering on kooskõlastatud lähteülesandes loetletud asutustega ja isikutega. 03.08.2012 kooskõlastas Narva Linnavalitsuse Arhitektuuri- ja Linnaplaneerimise Amet Projektibüroo 363 OÜ poolt koostatud Narva Tööstuspargi territooriumi detailplaneeringu (töö nr 111230-001).

Narva Linnavolikogu 23.08.2012 otsusega nr 103 võeti planeering vastu ning suunati avalikule väljapanekule. Avalikul väljapanekul 10.09.-24.09.2012 oli esitatud kirjalik ettepanek planeeringust huvitatud isiku SA Ida-Virumaa Tööstusalade Arendus poolt. 21.09.2012 esitatud kirjas nr 1-119 palub SA Ida-Virumaa Tööstusalade Arendus suurendada kinnistuse siseseid ehitusmahtusid selliselt, et detailplaneeringu põhimõtteline lahendus jääks muutmata. Ehitusmahtude suurendamise vajadus on tingitud kinnistute seniste ja tulevaste omanike sooviga suurendada investeerimisobjektide mahtusid. Arhitektuuri- ja Linnaplaneerimise Amet on ettepanekut kaalutlenud ning järeldas, et selline muudatus on põhjendatud ning avaldab positiivset majanduslikku mõju Narva linnale. Samuti ei muuda see oluliselt Narva Linnavolikogu 23.08.2011 otsusega nr 103 vastuvõetud Narva Tööstuspargi territooriumi detailplaneeringu põhilahendust.

Kuna vastuväite esitaja (planeeringu tellija) ja ameti vaheline kompromiss oli saavutatud ning see ei muutnud planeeringu põhilahendust, ei korraldanud Arhitektuuri- ja Linnaplaneerimise Amet vastavalt planeerimisseaduse § 21 punktile 1 Narva Tööstuspargi territooriumi detailplaneeringu avalikku arutelu ning lähtudes planeerimisseaduse § 23 suunas planeeringu Ida-Viru Maavalitsusse järelevalve teostamiseks.
26.09.2012 kirjaga nr 12-2/4718-2 jätis maavanem planeeringu järelevalve teostamata ning soovitas kaaluda avaliku väljapaneku ajal tehtud muudatuste mõju planeeringu terviklahendusele enne planeeringu kehtestamisotsuse tegemist.  Lähtudes sellest esitas Narva Linnavalitsus planeeringu Narva Linnavolikogule seisukoha võtuks volikogu komisjonis ja kaalutlusotsuse tegemiseks volikogu istungil. Planeering on koostatud vastavuses planeerimisseaduse ja lähteülesande nõuetega.
Kehtestamisele esitatud Narva Tööstuspargi territooriumi detailplaneeringu koostamise eesmärgiks on luua võimalused antud maa-alale logistika- ja tööstuspargi rajamiseks. Planeeringuga määratakse maakasutuse sihtotstarbed ja tehnovõrkude asukohad ning lahendatakse liikluskorralduse, heakorrastuse ja haljastuse küsimused (kõrghaljastuse osakaal kinnistupinnast soovitavalt 3%). Hoonestusalad on osaliselt kavandatud läbi mitme krundi selleks, et vajadusel liita ehitusalad ja krundid kokku  ning ehitada suuremaid hooneid ühendatud hoonestusalale. Parkimine on lahendatud krundisiseselt vastavalt normatiividele. Planeeritud raudteeharude kogupikkus on 2,8 km. Detailplaneeringuala asub Narva linnas Elektrijaama linnaosas Kadastiku karjääride vahetus läheduses ning selle pindala on ca 70 ha.

Vastavalt kehtivale Narva linna tööstuspiirkonna linnaosa üldplaneeringule planeeritava maa-ala sihtotstarbeks on ettevõtlusehitise reservmaa. Narva Tööstuspargi territooriumi detailplaneeringuga ei kavandata kehtiva üldplaneeringu muutmist.  

2. Õiguslikud alused      
Narva linna põhimääruse punkti 4.4.29 ja Narva Linna ehitusmääruse § 13 lõike 2 kohaselt on detailplaneeringu kehtestamine Volikogu pädevuses ja kehtestatakse vastavalt planeerimisseaduse § 24 lõikele 3.
3. Otsus
Kehtestada Narva Tööstuspargi territooriumi detailplaneering pindalaga ca 70 ha, Projektibüroo 363 OÜ töö nr 111230-001 (vastavalt lisatud detailplaneeringu põhijoonisele – Lisa 1).

4. Rakendussätted

4.1. Narva Linnavalitsue Arhitektuuri- ja Linnaplaneerimise Ametil avaldada otsus ajalehes, milles Narva  linn avaldab ametlikke teateid ja ameti veebilehel. 
4.2. Käesolev otsus jõustub teatavakstegemisest.
4.3. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.
Aleksandr Jefimov
Linnavolikogu esimees

